ИНФОРМАЦИЈА

О ПЕТОМ ЈАВНОМ СЛУШАЊУ

ОДБОРА ЗА ЗАШТИТУ ЖИВОТНЕ СРЕДИНЕ НА ТЕМУ:

„НАТУРА 2000 У СРБИЈИ 2013. ГОДИНЕ“,

ОДРЖАНОМ 2. ДЕЦЕМБРА 2013. ГОДИНЕ

 Одбор за заштиту животне средине је, на основу одлуке донете на 31. седници, одржаној 14. октобра 2013. године, дана 2. децембра 2013. године, одржао Пето јавно слушање на тему: “Натура 2000 у Србији 2013. године“.

 Јавном слушању су присуствовали чланови Одбора: Милица Војић Марковић (председник), Александра Томић, Јелена Мијатовић, Константин Арсеновић и Јелена Травар Миљевић, као и Миле Спировски, заменик члана и Ружица Игић, народни посланик.

 Учесници јавног слушања, били су: Срђан Белиј, државни секретар Министарства природних ресурса, рударства и просторног планирања, Драгана Миловановић, шеф Одсека за стратешко планирање и међународну сарадњу у области вода Републичке дирекције за воде Министарства пољопривреде, шумарства и водопривреде, Снежана Прокић и Јелена Дучић из Министарства енергетике, развоја и заштите животне средине, Горан Секулић, помоћник директора Завода за заштиту природе Србије, Биљана Пањковић, директорка Покрајинског завода за заштиту природе, Предраг Алексић, извршни директор ЈП „Србијашуме“, Ивана Васић, ЈП „Војводинашуме“, Габор Месарош, Удружење „Протего“ из Суботице, Милица Томић, помоћница директора НП Тара,Лидија Стевановић, Раде Пејовић и Душан Огњеновић, Министарство природних ресурса, рударства и просторног планирања, Наташа Вељковић, Група за животну средину, пољопривреду и рурални развој Канцеларије за европске интеграције, Слободан Пузовић, покрајински секретар за урбанизам, градитељство и заштиту животне средине, Срђан Дабић и Огњен Цвијановић, Републички геодетски завод, Милица Добричић, Републичка агенција за просторно планирање, Љубинка Калуђеровић, секретар Одбора за заштиту животне средине у Сталној конференцији градова и општина, проф. др Анте Вујић са Природно-математичког факултета у Новом Саду, Павле Павловић, директор Института за биолошка истраживања „Синиша Станковић“, Славко Спасић, директор Природњачког музеја у Београду, Срђан Стефановић, директор и Нинослав Јовановић, помоћник директора НП Ђердап, Ђорђе Грозданић, помоћник директора, Дејан Стојановић и Драгиша Савић, НП Фрушка Гора, Бранко Бјелић, директор Специјалног резервата природе Увац, Ксенија Мартон, заменица директора и Весна Видар, стручни сарадник за заштиту природе, ЈП „Палић-Лудаш“, Тања Петровић, извршна директорка Младих истраживача Србије, Оливера Зуровац Кузман и Татјана Ђурковић, ОЕБС, Ђорђе Цветковић, Горан Вучетић, Драган Плавшић и Божана Ђорђевић, ЈП „Војводинашуме“, Jeroen Arends, SEEDEV (консултантска компанија), Стојанка Самарџић Хорват и Александра Поповић, градска управа Града Зрењанина, Томас Пезолд, Међународна унија за очување природе (IUCN), Снежана Лакић, оперативни биолог Тима за пројекте Општине Житиште, Саша Хаџиахметовић, Фондација Конрад Аденауер, Соња Бађура, Светски фонд за природу (WWF), Бојана Николић, Центар модерних вештина, Јелена Васић и Катарина Шеловић, Центар за развој друштва, Златко Драшко, „Железница Србије“, Драгана Ранђеловић, Друштво младих истраживача Бор, Драган Симић, Лига за орнитолошку акцију Србије и Марина Илић, Геоеколошки центар.

 Отварајући јавно слушање, председница Одбора Милица Војић Марковић, поздравила је присутне и рекла да се јавно слушање одржава уз подршку УНДП. Подсетила је да свакодневно и у свету, и код нас, поједине биљне и животињске врсте нестају, а у периоду од 1992. до 2011. године, у свету је дошло до нестанка скоро 12% биолошке разноврсности. Ово све говори у прилог томе да је било неопходно предузети озбиљне и опсежне мере, уз доношење одређене политике, стратегија и директива на глобалном нивоу. Резултат је настајање правног и политичког инструмента – мреже Натура 2000, на основу Директиве о стаништима из 1992. године. Пре него што је реч дала осталим говорницима, председница је изнела поједина конкретна питања о којима би данас требало да буде речи: шта је наша земља урадила у погледу мреже Натура 2000, да ли имамо листу заштићених подручја, да ли су идентификовани врсте и типови станишта, да ли имамо опрему и средства за успостављање информационог система.

 У првом делу јавног слушања, скупу се најпре обратила Јелена Дучић из Министарства енергетике, развоја и заштите животне средине. Рекла је да кад се говори о Натури 2000, треба поћи од Конвенције УН о биолошкој разноврсности, Бонске конвенције која представља усклађивање на глобалном нивоу и Бернске конвенције на регионалном нивоу. Кад је реч о европским интеграцијама у Републици Србији, основна документа су: Национална стратегија за приступање Србије ЕУ, Споразум о стабилизацији и придруживању (који нашу земљу обавезује да постепено хармонизује законодавство сa европским), Национални програм за интеграцију Републике Србије у ЕУ, који је замењен Националном стратегијом за апроксимацију у области животне средине за Републику Србију. Подсетила је да је Министарство енергетике, развоја и заштите животне средине, одговорно за поглавље 27 – Заштита животне средине. Сходно томе, већ седам година траје имплементирање пројекта који финансира ЕУ, а у питању је праћење напретка транспоновања директива у области заштите животне средине. Објаснила је да Натура 2000 представља европску еколошку мрежу подручја, намењених очувању европских врста и типова станишта, а њену основу чине две директиве: Директива о стаништима (Директива Савета Европе о очувању природних станишта дивље флоре и фауне) и Директива о птицама (Директива Савета Европе о очувању дивљих птица). Рекла је да је установљавање европске мреже Натура 2000 предвиђено Директивом о стаништима, чији је циљ да се обезбеди повољно стање очувања врста и њихових станишта, у за њих природном опсегу, одређивањем тзв. циљева очувања за свако подручје Натура 2000. Ова мрежа је заснована на одређивању две врсте подручја, а на основу претходно поменутих директива. У питању су посебна подручја заштите за очување врста птица, према Директиви о птицама (СПА подручја) и посебна подручја за очување станишта и врста, према Директиви о стаништима. Две врсте подручја се оснивају на различит начин – СПА подручја директно, док се за подручја за очување станишта и врста најпре припрема национални предлог подручја од значаја за заједницу, који се упућује Европској комисији и она врши даљу селекцију. Истакла је да је биолошка разноврсност у Европи сврстана по биогеографским регионима, према којима се и одређују подручја од значаја за заједницу, за сваки регион посебно. Нагласила је да се избор Натура 2000 подручја заснива искључиво на научним подацима, а данас је око 18% територије ЕУ покривено овом мрежом. Рекла је да су и Директива о птицама и Директива о стаништима код нас потпуно транспоноване, односно, потпуна транспозиција члана 8, тачка 6. Директиве о стаништима, постићи ће се даном приступања ЕУ. У циљу унапређења транспозције члана 6. Директиве о стаништима, биће усвојена уредба о оцени прихватљивости, која ће ближе прописати поступак и начин спровођења оцене прихватљивости у односу на еколошки значајна подручја ЕУ. Рекла је да су у Србији већ имплементирани одређени пројекти, идући у сусрет успостављању мреже Натура 2000, између осталог: развој Емералд мреже у Републици Србији, важна подручја за биљке, за птице, за лептире, хармонизација националне номенклатуре, класификација станишта, инвентар мочварних подручја итд. Уредбом о еколошкој мрежи Владе РС, која је усвојена 2010. године, установљена је национална еколошка мрежа, чији је главни циљ заштита биолошке разноврсности, односно, типова станишта и одређених врста и њихових станишта. Еколошка мрежа обухвата 101 подручје од еколошког значаја, у националном и међународном смислу, с еколошким коридорима, а установљава прелазни рок за идентификацију мреже Натура 2000 у Србији, која би требало да буде утврђена до дана приступања Србије ЕУ. Рекла је да развој Емералд мреже у Републици Србији представља пројекат који проистиче из Бернске конвенције, чијим је препорукама дефинисано оснивање подручја од посебног интереса за очување врста и станишта. Реализација овог пројекта је започела 2005. године, на основу споразума између Републике Србије и Савета Европе, а у оквиру ове мреже је идентификовано 61 подручје, односно преко 11% територије Републике Србије. Претходних година су одржани биогеографски семинари са циљем евалуације података достављених Савету Европе, а Стални комитет Бернске конвенције је усвојио документ о листи кандидата подручја Емералд мреже за земље Западног Балкана. У претходном периоду је реалзиован и Твининг пројекат 2010-2012. године, чији је циљ био развој система за заштиту природе у Републици Србији. Тренутно је у току припрема за реализацију пројекта за успостављање еколошке мреже у РС, као и нови пројекат из фонда ИПА 2012. Поменула је и ревизију Стратегије о биолошкој разноврсности, која је усвојена 2011. године за период до 2018. године, која ће бити ревидирана у складу са стратешким областима и циљевима заштите биолошке разноврсности на глобалном нивоу. Предстоје доношење измена и допуна Закона о заштити природе, израда црвене књиге фауна кичмењака Србије и оснивање радне групе за успостављање еколошке мреже, укључујући и Натуру 2000. Истакла је да ће поменути пројекат ИПА 2012, допринети наставку успостављања Натуре 2000, а биће извршено и картирање станишта, инвентар врста и њихових станишта, ради потпуне идентификације типова станишта и врста за укључивање у листу ЕУ директива о стаништима и птицама, у току преговора с ЕУ, као и унапређење Натура информационог система, укључујући и софтвер за обраду података.

 Драгана Миловановић, шеф Одсека за стратешко планирање и међународну сарадњу у области вода Републичке дирекције за воде Министарства пољопривреде, шумарства и водопривреде, рекла је да је чланом 110. Закона о водама, који је донет 2010. године, дефинисано шта је неопходно урадити у погледу регистра који се односи на заштићене области. Наиме, према овом закону, на водном подручју, заштићене области су зоне санитарне заштите и изворишта, подручја намењена захватању воде за људску потрошњу, водна тела намењена рекреацији (укључујући области одређене за купање), области осетљиве на нутријенте (укључујући области подложне еутрофикацији) и области осетљиве на нитрате из пољопривредних извора, области намењене заштити станишта или врста (за које одржавање статуса вода представља важан елемент заштите) и области намењене заштити економски важних акватичних врста. Такође на основу Закона о водама, Јавно водопривредно предузеће води водне регистре заштићених области, који садрже пропис којим је одређена област проглашена заштићеном, као и назив институције која је ту област прогласила заштићеном и основне карактеристике те области. У току је израда два подзаконска акта која регулишу ову област: правилник о утврђивању критеријума за одређивање заштићених области на водном подручју и правилник о садржају и начину вођења регистра заштићених области. Рекла је да су Анексом 4. Оквирне директиве о водама, дефинисана заштићена подручја, а у делу 5. је наведено да су то подручја намењена заштити станишта или врста за које је одржавање, или побољшање статуса вода, важан фактор њихове заштите, укључујући и релевантне профиле Натуре 2000, означене у Директиви. Истакла је да је овај европски оквир пренет у Закон о водама. Чланом 8. Директиве, дефинисана је и потреба за успостављањем мониторинга, ради добијања јасног и свеобухватног прегледа квалитета вода у сваком водном подручју. Рекла је да ће воде које чине подручја заштићених станишта и врста, бити укључене у програме оперативног мониторинга, како би на основу оцене утицаја и надзорног мониторинга био утврђен ризик недостизања еколошких циљева Директиве. Истакла је да ће тамо где то буде потребно, бити обављен мониторинг ради оцене промене стања, као резултат програма мера, а мониторинзи ће бити рађени док подручја не задовоље услове водне дозволе, којом су установљени циљеви које треба постићи. У завршној је фази израда плана управљања водама за слив реке Дунав, у оквиру ког ће бити дат попис заштићених подручја. Прелиминарна листа је урађена у сарадњи са Заводом за заштиту природе Србије, а јавности је доступна на сајту Министарства. Кад је у питању међународни оквир, навела је да је једна од активности учешће у међународној Комисији за слив реке Дунав, у оквиру које се од 2003. године, у сарадњи с осталим чланицама, ради на спровођењу конвенције на основу које је комисија и формирана. У истом периоду је започет и рад на примени Оквирне директиве о водама, у мери која је тад била могућа и доступна. У оквиру плана управљања водама за слив реке Дунав, кандидовано је пет подручја важних за ревитализацију у планском периоду до 2015. године, а прате се активности и реализација одређених пројеката, који су раније каднидовани кроз друге програме. Сличан је начин рада и у оквиру међународне Комисије за слив реке Саве, чији је план управљања водама технички завршен. Очекује се да до краја године буде договорена процедура по којој ће овај план бити усвојен. Изразила је наду да ће у наредној години бити детаљнијих разговора о плановима у области вода.

 Горан Секулић, помоћник директора Завода за заштиту природе Србије, рекао је да Завод, у сарадњи са Министарством енергетике, развоја и заштите животне средине и осталим институцијама, представља једну од централних институција и координатора у процесу успостављања Натуре 2000. Истакао је да чак и у оквиру струке долази до неразумевања кад је у питању Натура 2000, тј. до нејасноћа у погледу тога какав је однос између ове мреже и националних заштићених подручја и стога сматра да је добро од самог почетка водити овакве дискусије. Указао је на фокусираност мреже Натура 2000 на тачно одређене врсте и станишта, што значи да нису обавезно у питању природна очувана дивља подручја, већ она могу бити и измењена, чак и урбанизована, али увек садрже неку врсту која је од европског значаја и то је услов да се подручје кандидује за Натуру 2000. Рекао је да према европском законодавству, не постоји стриктно прописана обавеза за успостављање режима заштите на начин на који је то прописано за национална заштићена подручја. Основни циљ Натуре 2000 јесте повољно стање очуваности, односно заштите приоритетних врста и станишта. Заједно формирана подручја, на основу Директиве о птицама и Директиве о стаништима, представљају еколошку мрежу Натура 2000. Истакао је да сам процес почиње одређивањем референтних листа врста и станишта, присутних на територији Републике Србије, одабраних на основу одређених критеријума. Међутим, код дефинисања оваквих референтних листа, треба имати на уму да ће за врсте или станишта који се нађу на листи, накнадно морати да буду одређена подручја. Стога се мора водити рауна о томе да се на листи не нађу врсте које нису сигурне, а маргинално су распрострањене, јер то касније може довести до проблема приликом процеса верификације и управљања овом мрежом. Након што су листе одређене, почиње прикупљање података о њима (углавном су то географски подаци о распрострањењу и популациони подаци), а овај процес је врло захтеван и у наредној години ће представљати једну од приоритетних активности. Истакао је да ће за одређивање Натура 2000 подручја бити неопходни квалитетни подаци, а неки од начина да се до њих дође су тзв. даљинска детекција, коришћење сателитских снимака итд. Након овога, неопходно је израдити листу предлога Натура 2000 подручја, водећи рачуна о томе да обухваћена површина и просторни распоред омогућавају адекватну заштићеност одређене врсте, односно станишта. Још једном је нагласио да је у питању комплексан процес, у који би требало да буде укључено што више институција, незвисних стручњака и невладиних организација. Поред овог званичног процеса, невладине организације ће спроводити паралелан процес израде „листе у сенци“, која ће заједно са званичном листом бити представљена на биогеографским семинарима, у циљу упоређивања и оцењивања адекватности званичног предлога. Предлог ће на крају оценити посебно стручно тело Европске комисије, детаљно га анализирајући и узимајући у обзир све постојеће податке. Нагласио је да због научно-еколошког приступа који је у основи Натуре 2000, има врло мало простора за усаглашавање потреба заштите са другим делатностима и приоритетима државе. Препорука је да овом мрежом треба да буде покривено између 20% и 60% територије, на којој су одређена врста, односно станиште у Србији распрострањени. Ова препорука служи за боље спровођење процеса оцењивања на биогеографским семинарима. Подсетио је да проглашавање и успостављање еколошке мреже представља само један део, а након тога следе друге обавезе, као што су управљање, редовно извештавање Европске комисије и израда планова управљања (ово последње је само препорука, али их већина држава израђује). Од сваке државе се очекује да одржава повољно стање датих врста и станишта на проглашеном подручју, а уколико дође до нестанка врсте са номинованог подручја, последице су озбиљне. Истакао је да оцена прихватљивости представља основни механизам заштите, који је већ дефинисан у Закону о заштити природе, а доношењем подзаконског акта ће постати и функционалан. Нагласио је да се не одобравају пројекти за које се испостави да могу имати значајан негативан утицај на приоритетну врсту или станиште, односно, за њих се издаје негативно мишљење, осим уколико се процени да се ради о преовлађујућем јавном или друштвеном интересу, који искључује приватни интерес, а овакве случајеве је прописала Европска комисија. Рекао је да се у Натури 2000 примењује и принцип предострожности, што подразумева то да уколико о утицају одређеног пројекта (плана или друге активности) нема довољно података, ово не представља оправдање да се дати пројекат одобри.

 Биљана Пањковић, директорка Покрајинског завода за заштиту природе, подсетила је да је радна група за успостављање еколошке мреже Натура 2000 у Србији, формирана још 2011. године, а њени чланови су представници научних, стручних и државних институција и универзитета. Истакла је да су све државе у обавези да врше координацију својих активности које се односе на очување природе, без обзира на административне и политичке границе. Извештаји о мониторингу које су државе у обавези да достављају Европској комисији, а односе се на врсте и типове станишта, представљају основ за праћење успешности спровођења програма Натура 2000. Рекла је да Емералд мрежа, која је послужила као полазна основа за предлог акционог плана, само делимично испуњава захтеве Натуре 2000, односно одређене станишне типове и станишта појединих врста не презентује довољно, с обзиром на то да се Емералд мрежа односи искључиво на заштићена подручја. Сагледавањем тренутног стања у природи, утврђено је да се највећи део станишта (из Директиве о стаништима) налази изван заштићених подручја. Истакла је да су акционим планом, који је заснован на препорукама за јачање административног система за еколошку мрежу Натура 2000, одређени: визија, циљеви, задаци, мере за остваривање циљева, односно активности, период реализације, институција одговорна за реализацију, неопходна финанисјка средства и извори финансирања. Објаснила је да је визија заснована на томе да Република Србија до 2020. године има успостављену развијену еколошку мрежу Натура 2000, као и: националну листу изворних подручја, прихваћену од стране Европске комисије, израђен и имплементиран план управљања подручјима, успостављен мониторинг за очување и унапређење повољног статуса врста и станишних типова, развијене административне капацитете државних институција и организација, успостављен информациони систем, усклађену међусекторску сарадњу са корисницима простора и усаглашену законску регулативу са прописима ЕУ. Кад је у питању спровођење мониторинга, нагласила је да је важност ове активности велика, јер представља показатељ успеха државе у спровођењу Натуре 2000. Планирано је софтверско повезивање свих институција, у циљу уношења и коришћења података, чему ће на овај начин сви имати приступ, али је најпре неопходно опремање и доношење протокола о сакупљању, обради и чувању. Навела је да постојећи информациони системи још увек не омогућавају пријем свих информација. Истакла је да је неопходно и јачање капацитета и подизање нивоа јавне свести и информисаности.

 У дискусији поводом првог дела, учествовали су: Златко Драшко, Биљана Пањковић, Јелена Дучић, Драган Симић, Драгана Миловановић, Анте Вујић, Горан Секулић, Тања Петровић, Дејан Стојановић, Габор Месарош и Павле Павловић.

 Златко Драшко из „Железница Србије“, поставио је питање која је институција надлежна за вршење координације над Натуром 2000.

 Биљана Пањковић, директорка Покрајинског завода за заштиту природе, одговорила је да је на основу Закона о заштити природе, надлежна институција Завод за заштиту природе Србије, у сарадњи са Покрајинским заводом и другим државним институцијама.

 Јелена Дучић из Министарства енергетике, развоја и заштите животне средине, додала је да је ово министарство надлежно за координацију у погледу администрације.

 Драган Симић из Лиге за орнитолошку акцију, осврнуо се на део излагања Јелене Дучић који се односио на усклађеност нашег законодавства са Директивом о птицама и поменуо дозволу за лов на јастреба као апсолутно неприхватљиву са становишта екологије и орнитологије. Скренуо је пажњу на то да се јастребови, као грабљивице, налазе на врху ланца исхране и да стога лов на њих не би смео да буде дозвољен, јер доводи до нарушавања комплетног ланца исхране. Кад је у питању излагање Драгане Миловановић – део који се односи на ревитализацију влажних подручја – поставио је питање због чега није наведено ни једно подручје на територији уже Србије, већ само у Војводини.

 Драгана Миловановић, шеф Одсека за стратешко планирање и међународну сарадњу у области вода Републичке дирекције за воде, у одговору на друго питање, објаснила је да је наведено само оно што је по величини од значаја за слив реке Дунав (у свим државама).

 Професор Анте Вујић са Природно-математичког факултета у Новом Саду, поставио је питање шта је суштински постигнуто у погледу картирања и спознаје врста и станишта на територији Републике Србије. Истакао је да Натура 2000 представља сталан процес, који ће трајати и да ћемо, уколико будемо обучили стручњаке за њено праћење, имати и темељ за њено функционисање. Сматра да је неопходно обучити младе људе који ће овај процес моћи да преузму.

 Јелена Дучић је одговорила да се у Министарству ради на пројекту који ће се бавити инвентаризацијом и картирањем станишта и врста у Србији.

 Горан Секулић, помоћник директора Завода за заштиту природе Србије, одговорио је да постоји свест о потреби ангажовања младих стучњака и да Завод ово подржава, међутим да је питање да ли ће за овакву врсту подршке бити довољно средстава.

 Тања Петровић, извршна директорка Младих истраживача Србије, осврнула се на акциони план, у чију израду се зна да је уложено много напора. Међутим, поставила је питање да ли овај акциони план представља званични документ који институције следе у циљу успостављања Натуре 2000. Кад је у питању потреба укључивања цивилног сектора у ову еколошку мрежу, питала је на који начин би то могло да буде изведено. Кад је у питању оцена прихватљивости, навела је да би требало спроводити јавне расправе да би се предупредила ситуација многобројних судских процеса и потенцијалних пенала које би земља накнадно била у обавези да плаћа. Поставила је питање како надлежни виде ову ситуацију, односно шта сматрају да је решење да се она избегне.

 Јелена Дучић је рекла да је тренутно у току поновно формирање радне групе и савета за Натуру 2000. Наиме, радна група ће имати задатак координације над успостављањем националне еколошке мреже, у оквиру које ће бити успостављена и Натура 2000. Стога је рекла да поменути акциони план није усвојен, већ је само представљен Савету у тренутку кад је дошло до формирања нове Владе и министарства, па ће у складу са тим бити формирани и нова радна група и савет.

 Горан Секулић је на питање о ангажовању невладиног сектора на успостављању Натуре 2000, одгворио да Завод и остале надлежне институције, виде стручне невладине организације као важног партнера у делу посла који се односи на мапирање станишта и врста, а изразио је наду да ће постојати и средства да оне буду ангажоване на прави начин. Осим тога, сматра да би читав овај процес требало да буде транспарентан и да би у складу са тим и невладин сектор требало да има приступ форимирању аката, односно званичног предлога и да буде укључен у складу с активностима својих организација. На питање о оцени прихватљивости, рекао је да је Завод укључен у израду уредбе о оцени прихватљивости и да у погледу тога имају недоумице сличне оним које је изнела Тања Петровић, а подсетио је да је тренутно у току и измена Закона о заштити природе, баш у делу који се односи на оцену прихватљивости. Рекао је да су представници Завода инсистирали на томе да процес оцене прихватљивости буде поверен стручњацима, као и да јавност има увид у то од почетка, односно, од тренутка формулисања проблема.

 Јелена Дучић је поводом формирања нове радне групе, додала да ће делимично бити измењен и њен концепт, у односу на успостављање еколошке мреже у Србији, а чији ће део бити Натура 2000.

 Дејан Стојановић из Националног парка Фрушка Гора, рекао је да је у овом националном парку велики део посла већ обављен. Наиме, око 1600 врста је презентовано у научним радовима. С обзиром на то да је ентомолог, односно да се бави фауном инсеката, изнео је податак да ова фауна чини више од 60% целокупног диверзитета Републике Србије, у оквиру чега је само око 10% истражених врста. Сматра да ово поље пружа велике могућности за вршење истраживања. Рекао је и да је урађена пета црвена књига ноћних лептира Србије, у којој су наведени критеријуми заштите ове врсте на око 300 локалитета у целој републици. Истакао је да за издавање овако капиталног дела, петог у Европи, још увек нису обезбеђена финансијска средства.

 Габор Месарош из удружења „Протего“ из Суботице, скренуо је пажњу на три појма која се провлаче кроз дискусију: национална еколошка мрежа, мрежа Натура 2000 и Емералд мрежа. Наиме, познато је да се национална еколошка мрежа утврђује уредбом Владе, Натура 2000 је мрежа на којој ћемо тек радити, док је Емералд мрежа већ урађена, али само с аспекта заштићених подручја и у том смислу не задовољава све критеријуме. Поставио је питање на који начин ће се еколошка мрежа Србије пресликати на будућу мрежу Натура 2000, односно на који начин ће се оне преклапати. Подсетио је да је формирање Емералд мреже било обавеза државе након ратификовања Бернске конвенције, а услов за њено формирање није да се у њој нађу само заштићена подручја, нити су у њој тренутно у довољној мери присутне многе врсте са референтне листе у Србији, јер није укључен довољан број подручја за њихову заштиту. Поставио је питање каква је будућност Емералд мреже у Србији и да ли се ради на њеном унапређењу.

 Биљана Пањковић је одговорила да је за европску еколошку мрежу Натура 2000 јасно одређено да уколико се одређена станишта и врсте налазе у Директиви о стаништима и Директиви о птицама, она могу ући у Натура подручје. Рекла је да је наша еколошка мрежа зсанована на Закону о заштити природе и Уредби о еколошкој мрежи, као и на паневропској еколошкој мрежи која свакој земљи даје могућност да сама одреди шта ће ући у ту еколошку мрежу. Ова мрежа, поред централних подручја (у која су ушла и заштићена подручја и скоро сва Емералд подручја), обухвата и еколошке коридоре, као и станишта која формално нису под заштитом, али су вредна за очување врста. Истакла је да ће допуњавањем података, у једном тренутку доћи до преклапања, али да је наша еколошка мрежа много шира од Натуре 2000. Рекла је и да је на територији АП Војводине, еколошка мрежа завршена на ¾ територије, а део ове мреже ће ући и у Натура подручје.

 Павле Павловић, директор Института за биолошка истраживања „Синиша Станковић“, поставио је питање – уколико се зна да је у основи Натуре 2000 наука – да ли Министарство енергетике, развоја и заштите животне средине има јасну сарадњу са Министарством просвете, науке и технолошког развоја.

 Јелена Дучић је одговорила да је важно да постоје подаци о научним пројектима који се спроводе, али иако тренутно не постоји приступ бази података о тим пројектима, изразила је наду да ће се то у будућности променити.

 У другом делу јавног слушања, скупу се најпре обратио Предраг Алексић, извршни директор ЈП „Србијашуме“. Рекао је да је ово предузеће по површини водеће, кад су у питању газдовање шумама и управљење заштићеним, ловним и рибарским подручјима. Оно је управљач 94 заштићених подручја, на око 220 хиљада хектара, што чини скоро 42% заштићених подручја у Србији. Истакао је да шуме, као темељна вредност, чине 60% заштићеног подручја. Нагласио је да је ово предузеће управљач и јединог резервата биосфере у Србији – парка природе Голија и указао на неопходност боље сарадње локалног становништва и управљача у овом резервату у будућности. Истакао је да је резултат лошег стања шума код нас, последица поступања са њима у последња два века. Просечна запремина шума је око 160-170 кубика, што кад је шумовитост у питању, представља европски просек. Изражено у процентима, шумовитост у Србији износи 29,1%, а заједно са шикарама и шибљацима 34%, што је и светски просек шумовитости. Нагласио је да је у циљу ублажавања последица негативних промена у екосистему, неопходно повећање нивоа знања, посебно код младих људи. Кад је у питању еколошка мрежа, рекао је да „Србијашуме“, „Војводинашуме“ и национални паркови поседују базе података о стању шумског фонда, не само о врстама дрвећа, већ и о биолошкој подлози, земљишту, води, биљним и животињским врстама, а поседују и дигитализоване карте, које су спремни да поделе са свима којима су оне неопходне у раду.

 Ивана Васић из Сектора за заштиту животне средине ЈП „Војводинашуме“, рекла је да је ово предузеће у оквиру поменутог Твининг пројекта 2010-2012. године, израдило план управљања за специјални резерват Обедска бара, као потенцијално Натура 2000 подручје. У оквиру припреме овог плана, најпре је идентификован, а затим и дефинисан статус око 22 врсте птица, као и повољан статус њиховог очувања. Предузеће тренутно активно учествује у ИПА пројекту прекограничне сарадње, у оквиру програма Србија – Мађарска, где је заједно са Националним парком Дунав – Брадва покренута тема мониторинга над неколико птичијих и неколико рибљих врста. Поред мониторинга, ту је и низ других активности, које доприносе промоцији мреже Натура 2000. Позвала је надлежне да у процес успостављања мреже Натура 2000, укључе шири круг институција, посебно привредних. На крају је надлежнима поставила питање да ли је и даље предвиђено да се за сва дефинисана Натура 2000 подручја израђују планови управљања, или постоји могућност да се предвиђене мере за унапређивање стања, односно за достизање повољног стања, уграде у секторске планове.

 Милица Томић, помоћница директора НП Тара, рекла је да је у оквиру већ помињаног Твининг пројекта 2010-2012. године, дошло до јачања административних капацитета на заштићеним подручјима. Подручје Националног парка Тара износи 19 175 хектара и спада у другу категорију. Нагласила је да је подручје Таре значајно и налази се на националној листи за светску природну баштину. Значајно је подручје и за угрожене врсте (као што су дневни лептири, биљне врсте и птице). План управљања представља административни и законодавни оквир. На овом подручју су станишта идентификована на основу Директиве о стаништима, а по коду Натура 2000, најзаступљеније је станиште јеле. Рекла је да је за управљање планом било најважније одредити индикатор за свако станиште, из ког произлази оцена стања, а из чега даље произлазе мере и планови за очување тог станишта. Када су у питању врсте, идентификовано их је и мапирано 19. За одређивање локалног статуса врста, коришћени су: квалитет станишта, особине популације и фактори угрожавања, а дивокоза је нпр. један од представника врсте значајних за Натуру 2000. Навела је да за поједине врсте не постоје подаци (осим што је врста идентификована на подручју Таре), па су за њих неопходна додатна истраживања. Такође је навела да за поједина истраживања која су рађена на овом подручју, услед недовољно развијене сарадње, подаци нису достављени овом националном парку, што представља проблем, као и непостојање приручника на националном нивоу за процену статуса станишта и врста. Истакла је да је неопходна и даља идентификација станишта, нпр. ливадска станишта су недовољно истражена, као и усаглашавање са постојећим начином управљања, односно усаглашавање плана управљања Натуре 2000 са управљањем у националном парку. Као једна од препрека за остваривање циљева плана, препозната је и незаинтересованост локалног становништва.

 Габор Месарош из удружења „Протего“ из Суботице, рекао је да је улога цивилног сектора у процесу Натура 2000 предвиђена, тако што је њиховим представницима омогућено да присуствују биогеографским семинарима, на којима се разговара о свакој појединачној врсти и станишту у оквиру одређеног биогеографског региона, а скуп свих примедби улази у тзв. „листу из сенке“. Нагласио је да цивилни сектор при сачињавању ове листе не ради исто што и држава кад сачињава своју листу подручја, већ цивилни сектор на припемљену листу државе даје своје допуне и примедбе, што на крају може бити спојено у јединствени документ. Навео је да је од великог броја невладиних организација, 10 до 15 оних које су релевантне за прикупљање и публиковање података о биолошкој разноврсности Србије. Један део ових организација, тачније њих седам, организовало се у *ad hoc* конзорцијум, под називом Конзорцијум организација цивилног друштва за картирање и мониторинг биолошке разноврсности. Један од важнијих резутата конзорцијума, настао је уз логистичку подршку истраживачке станице Петница, а у питању је покретање интерактивног портала БиоРас, о биолошкој разноврсности Србије, који омогућава он-лајн публиковање за овлашћене особе, а за посетиоце – увид у податке о врстама и њиховим какрактеристикама, као и увид у прикупљене податке из природе. Истакао је да ову, као и све сличе иницијативе, финансирају страни донатори, док се од државе за ове намене до сад нису могла добити средства. Стога је рекао да охрабрују информације о тенденцијама да ова област буде уграђена у буџет и изразио наду да ће и организације цивилног друштва наћи своје место, као и да ће сардања са државним институцијама у будућности бити више практична, а мање декларативна.

 У дискусији поводом другог дела излагања, учествовали су: Слободан Пузовић, Ивана Васић, Габор Месарош, Драган Симић, Предраг Алексић, Весна Видар, Дејан Стојановић, Тања Петровић, Милица Војић Марковић, Биљана Пањковић и Милица Добричић.

 Слободан Пузовић, покрајински секретар за урбанизам, градитељство и заштиту животне средине, поставио је питање да ли је са становишта јавних предузећа – која су првенствено привредни субјекти који користе одређене природне ресурсе – планове управљања боље уградити у њихове програме управљања, или направити посебан план, намењен искључиво Натура 2000 подручју. Поставио је питање и да ли ова јавна предузећа препознају механизме који би послужили у прелазном периоду, док Натура 2000 не заживи у пракси, кад су у питању подручја која у том периоду могу да изгубе своје вредности. Представницима цивилног сектора је поставио питање да ли је начин на који сад учествују у процесу Натура 2000, једини начин да допринесу и контролишу овај процес.

 Ивана Васић из Сектора за заштиту животне средине ЈП „Војводинашуме“ је у одговору на питање о плановима управљања, рекла да би можда најједноставније било постојећу праксу задржати, уз додатни ангажман стручних институција. Сматра да би се израдом нових планова управљања ставио додатни терет на управљаче, тј. да би стварање новог планског документа, који би се делимично поклапао са планом управљања на заштићеном подручју, довело до непотребних преклапања. Кад је у питању транзитни период за Натуру 2000, изнела је тврдњу да надлежне институције већ располажу одређеним подацима, а уколико би дошло до сарадње са цивилним сектором и научним институцијама, у смислу обједињавања података, брзо би се дошло до резултата.

 Габор Месарош из удружења „Протего“ из Суботице, поменуо је случај Словеније, где је увођење Натуре 2000 урађено као заједнички пројекат државе и цивилног сектора. Кад је у питању Пољска, у припрему документације су такође били укључени цивилни сектор и академске институције, али кад је тај посао обављен, политичари се нису сложили са предлогом. На примеру Бугарске се види да је држава све сама обавила. На питање о прелазном периоду и могућности да у току овог периода подручја изгубе своје вредности, рекао је да је основно да знамо природне вредности тих подручја, за шта је неопходно на организован начин прикупити јасне податке.

 Драган Симић из Лиге за орнитолошку акцију Србије, изнео је мишљење да се ситуација у животној средини стално погоршава. Рекао је да приближавање Европској унији доводи до пооштравања прописа и озбиљнијег схватања заштите животне средине, али и до убрзаног реализовања инвестиционих пројеката који су по њу погубни. Сматра да би цивилни сектор овде могао да одигра своју улогу, али да је овај сектор генерално у лошем положају у држави и нерадо је ангажован од стране државе, а једина финансијска средства којима он располаже, представљају донације из иностранства.

 Предраг Алексић, извршни директор ЈП „Србијашуме“, рекао је да је главни задатак јавних предузећа у шумарству да сачувају шуме и унапреде њихово стање, што сматра да је блиско заштити животне средине, међутим, то знање није довољно, већ би га требало стално проширивати.

 Весна Видар, стручни сарадник за заштиту природе у ЈП „Палић-Лудаш“, скренула је пажњу на још један елемент управљања заштићеним подручјима у оквиру Емералд мреже. Наиме, често се заборавља постојање бројних локалитета који су под заштитом, али иза себе немају читав систем који подразумева управљање заштићеним подручјем, а врло често немају ни додатне изворе финансирања. Рекла је да је ЈП „Палић-Лудаш“ управљач на скоро 8 хиљада хектара, међутим, ни на једном од њих није корисник, већ искључиво спроводи активну заштиту одређеног режима управљања, што ово предузеће доводи у ситуацију да све мање може да спроводи послове прописане законом. Указала је на то да до овог тренутка управљање заштићеним подручјима није систематизовано, нису препознате карактеристике, не прави се анализа расподеле средстава итд. Стога сматра да мањи управљачи неће ни имати капацитета да учествују у процесу увођења Натуре 2000.

 Дејан Стојановић из Националног парка Фрушка Гора, ставио је акценат на климатске промене као битан фактор на који би требало обратити пажњу у овом процесу. Рекао је да утицај климатских промена не можемо контролисати, али га можемо предвидети.

 Тања Петровић, извршна директорка Младих истраживача Србије, такође је изразила забринутост поводом могућности да подручја у току транзитног периода изгубе своје вредности, док Натура 2000 не буде успостављена и изразила је сумњу да постоји начин да се ово превазиђе.

 Милица Војић Марковић, председница Одбора, рекла је да су пред нама дуге године озбиљног рада, а с обзиром на ограниченост финансијских средстава, истакла је да ћемо у обаваљању посла морати да се ослањамо на знање и добру вољу. Сматра да ће у овом послу народни посланици имати партнере у представницима цивилног сектора и да ће заједничким напорима посао ипак бити доведен до краја.

 Биљана Пањковић је рекла да је посматрано хронолошки, у претходном периоду ипак било одређених помака. Међутим, било је и негативних ствари, које су лоше утицале на заштиту природе. Кад су у питању позитивни помаци, указала је на системски напредак и повезивање процедура у области заштите природе, изградње и просторно-планске документације. С друге стране, суочили смо се са режимима заштите који доводе до губитка категорија, односно врста заштићених подручја. Такође, уведене су поједине интерне категорије, које у пракси стварају пометњу, на шта указује и стручна јавност. Истакла је да је увођење нових режима и мера, довело до тога да се заштићена подручја препознају само по томе што на њима нису дозвољене нафтна и тешка индустрија и постројења за прераду отпада. Сматра да смо доношењем закона који регулише мере заштите назадовали, јер се код заштићених подручја не узимају у обзир категорије, односно да ли су она од националног, регионалног или локалног значаја, а истовремено су све мере по режимима идентичне. Истакла је да ово води ка губитку биодиверзитета, првенствено губитка станишта и врста. Указала је на то да би требало више размишљати о последицама аката које доносимо и начинима на које их спроводимо.

 Милица Војић Марковић је скренула пажњу на давање позитивног мишљења за пројекте од стране завода, кад су у питању кораци које државне институције предузимају на заштити природе, а за које сматра да често представљају корак уназад, са чим се Биљана Пањковић сложила.

 Милица Добричић из Републичке агенције за просторно планирање, рекла је да је Агенција надлежна за просторне планове од националног значаја, за регионални просторни план, као и за просторне планове на подручјима посебне намене. Навела је став Агенције да утврђивање подручја која ће бити кандидована за Натуру 2000, представља један од приоритета. Такође, сматрају да је важан аспект сагледавање даље заштите подручја кроз еколошке мреже. Истакла је важност едуковања становништва, како се Натура 2000 не би посматрала само кроз различита ограничења, већ би требало указати и на позитивне стране ове мреже. Нагласила је важност аспекта просторног планирања у управљању заштићеним подручјима и рекла да оно у заштити ових подручја има стратешку и дугорочну улогу.

 Председница Одбора је изразила наду да после данашње расправе сви схватају озбиљност посла који је пред нама, као и то да је неопходна озбиљна припрема и да је у том смеру направљен тек први корак. Још једном је подсетила да посао који нас очекује много кошта, подразумева укљученост великог броја актера и изискује много знања и рада. Сматра да је након раправе постало јасније и чија је која надлежност, као и ко је задужен за координацију. Такође, свима је јасно да природне ресурсе морамо да сачувамо, а сматра да постоји и воља да свако са свог аспекта томе допринесе. Захвалила је свима на присуству и изразила наду да ће сарадња бити настављена и да ће се о Натури 2000 још говорити.